«НыбжьыщIэ зэчиифIэхэр»
Апхуэдэ фIэщыгъэ зиIэ ХVII Дунейпсо зэхуэсым и лэжьыгъэр къэралым и щIыпIэ псоми щаублащ. «Пэжым гур къыхузэIуфх!» къыхуеджэныгъэм щIэт а форумыр 1998 гъэ лъандэрэ йокIуэкI, и къалэн нэхъыщхьэри сабийхэм лъэныкъуэ куэдкIэ зегъэужьынырщ.
Зэхуэсыр щыуэ зэщхьэщыхауэ йокIуэкI: щIыналъэпсо, къэралпсо, дунейпсо Iыхьэхэр. Абы хэтщ УФ-м, СНГ-м хыхьэ къэралхэм щыIэ курыт школхэм я 1-11-нэ классхэм щIэсхэр, гимназиехэм, лицейхэм, колледжхэм, творчествэмкIэ унэхэм, гъуазджэхэмкIэ школхэм я гъэсэнхэр. Абыхэм ягъэзащIэ творческэ лэжьыгъэ зэмылIэужьыгъуэхэр.
ЩIыналъэпсо Iыхьэр екIуэкIынущ 2014 гъэм щIышылэм и 1-м къыщыщIэдзауэ мазаем и 1 пщIондэ. Абы хэтыну гукъыдэж зиIэхэм Интернетым и http://www.globalkid.ru/moskcow-forum/832/833 сайтым унэ лэжьыгъэхэр кърахыу ягъэзэщIэн хуейщ. ИужькIэ, зэхыхьэм зэрыхэтынум щыхьэт техъуэ анкетэм и гъусэу, ар ирагъэхьын хуейщ globalkid@mail.ru электрон адресым.
Форумым ехьэлIа дэфтэр псоми щыгъуазэ зыщыхуэфщI хъунущ http://www.globalkid.ru/moskcow_forum/866/6031 адресымкIэ.
ЖЫЛАСЭ Маритэ.
